**ΛΙΓΗ ΝΤΡΟΠΗ ΔΕ ΒΛΑΠΤΕΙ**

**Η κυβέρνηση της ΝΔ, υλοποιώντας κατά γράμμα το νόμο Γαβρόγλου,** οδήγησε χιλιάδες συναδέλφους αναπληρωτές σε ακόμα μεγαλύτερη εργασιακή ανασφάλεια και ένα σημαντικό τμήμα τους στην ανεργία.

Προκαλεί οργή σε όλους εμάς τους εκπαιδευτικούς, που εδώ και χρόνια γυρνάμε όλη την Ελλάδα από άκρη σε άκρη, σε δυσπρόσιτες περιοχές, να βλέπουμε τη θέση μας στον πίνακα να κατεβαίνει εκατοντάδες θέσεις. Το επιχείρημα της κυβέρνησης ότι διατήρησε το νόμο Γαβρόγλου, ώστε να μην καθυστερήσουν κι άλλο οι μόνιμοι διορισμοί είναι σαθρό. Η ΝΔ βρίσκεται στην κυβέρνηση πάνω από ένα χρόνο και οι διορισμοί στη Γενική Παιδεία συνεχίζουν τοποθετούνται στο αόριστο μέλλον. Η κριτική που ασκήσαμε στο νόμο Γαβρόγλου, οι δεκάδες κινητοποιήσεις-απεργίες σε όλη την Ελλάδα κόντρα στο νόμο αποδεικνύεται στην πράξη ότι ήταν απόλυτα εύστοχες. Η πραγματική προϋπηρεσία μας απαξιώθηκε, η φαινόμενη υπηρεσία των συναδέλφων επιτυχόντων στις εξετάσεις του ΑΣΕΠ εκμηδενίστηκε, αφού δεν προσμετράται ούτε στον πίνακα προϋπηρεσίας, ούτε στον πίνακα των επιστημονικών κριτηρίων.

Ακόμη μεγαλύτερη οργή προκαλεί η θρασύτατη κίνηση 44 βουλευτών του ΣΥΡΙΖΑ οι οποίοι κατέθεσαν ερώτηση στην Υπουργό Παιδείας, στην οποία προτείνουν τη συμπερίληψη όλων των επιτυχόντων του ΑΣΕΠ στους 423 συναδέλφους που διορίστηκαν με δικαστικές αποφάσεις. Αυτή η κίνηση δεν είναι τυχαία, προσπαθεί να ρίξει στάχτη στα μάτια χιλιάδων συναδέλφων που είναι εξοργισμένοι από την εφαρμογή του νόμου Γαβρόγλου. Αλήθεια, οι βουλευτές του ΣΥΡΙΖΑ που ψήφισαν και με τα δυο τα χέρια το νόμο Γαβρόγλου (δε διαφοροποιήθηκε ούτε ένας) δε γνώριζαν τίποτα για την ουσία του νόμου και την απαξίωση της προϋπηρεσίας; Δε γνώριζαν ότι οι επιτυχόντες του ΑΣΕΠ του 2008 θα «κατρακυλήσουν» στον πίνακα. Και αν είναι τόσο αφελείς, δεν άκουσαν τους χιλιάδες αναπληρωτές που διαδηλώναμε σε όλη τη χώρα, δεν είδαν τις δεκάδες κινητοποιήσεις, τόσο στις ΔΔΕ και το Υπουργείο Παιδείας όσο και στη Βουλή; Δεν ταρακουνήθηκαν από τη βίαιη καταστολή της αστυνομίας, το σοβαρό τραυματισμό συναδέλφων αναπληρωτών, ανάμεσα τους της συνδικαλίστριας-εκπροσώπου της ΑΣΕ στη ΔΟΕ αλλά και του συναδέλφου και βουλευτή του ΚΚΕ Γιάννη Δελή έξω από τη Βουλή; Και αφού, τελικά, πιστεύουν ότι πρέπει όλοι οι επιτυχόντες του ΑΣΕΠ να συμπεριληφθούν στους διορισμούς, γιατί όταν ήταν στην κυβέρνηση του ΣΥΡΙΖΑ δεν προχώρησαν σε νομοθετική ρύθμιση αμέσως μετά τη δικαίωση των 423 στα δικαστήρια, τη στιγμή μάλιστα που παρουσιάστηκαν τραγελαφικές καταστάσεις όπως για παράδειγμα να διορίζεται φιλόλογος που βρισκόταν στη θέση 4000 από τον πίνακα του ΑΣΕΠ 2008 και όχι αυτός στη θέση 650;

**Φτάνει πια ο εμπαιγμός, η κοροϊδία, μας έχει φτάσει στα όριά μας.** Δε θα δεχτούμε στην πλάτη μας μικροπολιτικά παιχνίδια και τυχοδιωκτισμούς. Έχουμε πλέον πλούσια πείρα από την κυβερνητική εναλλαγή αυτών των κομμάτων. Ειδικά, στην περίπτωση των διορισμών είναι πασιφανές ότι ο ένας συνεχίζει την πολιτική του άλλου.

**Καλούμε όλους τους συναδέλφους αναπληρωτές**, είτε προσλήφθηκαν στην πρώτη φάση, είτε είναι στη φάση της αναμονής **να οργανωθούμε στα σωματεία μας, να βάλουμε στο επίκεντρο της πάλης τα πραγματικά μας προβλήματα,** να βάλουμε στην άκρη εκείνες τις δυνάμεις στο συνδικαλιστικό κίνημα οι οποίες, αντί να παλέψουν μαζί μας για το αυτονόητο δικαίωμα στη μόνιμη και σταθερή δουλειά, συμμετέχουν επί της ουσίας σε αυτά τα μικροπολιτικά παιχνίδια.

**Απαιτούμε:**

* **Άμεση προκήρυξη της Β΄ φάσης προσλήψεων με κάλυψη όλων των κενών**
* **Εξίσωση δικαιωμάτων μονίμων και αναπληρωτών εκπαιδευτικών (άδειες ασθενείας, εγκυμοσύνης, ανατροφής τέκνου κλπ.)**
* **Μονιμοποίηση όλων των αναπληρωτών που δουλεύουν τα τελευταία χρόνια στην εκπαίδευση.**

Αντρέας Καργόπουλος

Μέλος του Δ.Σ. της ΟΛΜΕ

εκλεγμένος με το ψηφοδέλτιο της

Αγωνιστικής Συσπείρωσης Εκπιαδευτικών